CELEX: 32018R0480
Language: el
Date: 2017-12-04 00:00:00
Title: Κατ' εξουσιοδότηση κανονισμός (ΕΕ) 2018/480 της Επιτροπής, της 4ης Δεκεμβρίου 2017, για τη συμπλήρωση του κανονισμού (ΕΕ) 2015/760 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για παράγωγα χρηματοπιστωτικά μέσα που εξυπηρετούν αποκλειστικά σκοπούς αντιστάθμισης, την επαρκή διάρκεια ζωής των ευρωπαϊκών μακροπρόθεσμων επενδυτικών κεφαλαίων, τα κριτήρια για την εκτίμηση της αγοράς για τους υποψήφιους αγοραστές και την αποτίμηση των προς εκποίηση περιουσιακών στοιχείων, και τους τύπους και τα χαρακτηριστικά των μέσων που διατίθενται σε ιδιώτες επενδυτές (Κείμενο που παρουσιάζει ενδιαφέρον για τον ΕΟΧ )

23.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 81/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/480 ΤΗΣ ΕΠΙΤΡΟΠΉΣ
   της 4ης Δεκεμβρίου 2017
   για τη συμπλήρωση του κανονισμού (ΕΕ) 2015/760 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για παράγωγα χρηματοπιστωτικά μέσα που εξυπηρετούν αποκλειστικά σκοπούς αντιστάθμισης, την επαρκή διάρκεια ζωής των ευρωπαϊκών μακροπρόθεσμων επενδυτικών κεφαλαίων, τα κριτήρια για την εκτίμηση της αγοράς για τους υποψήφιους αγοραστές και την αποτίμηση των προς εκποίηση περιουσιακών στοιχείων, και τους τύπους και τα χαρακτηριστικά των μέσων που διατίθενται σε ιδιώτες επενδυτές
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/760 του Ευρωπαϊκού Κοινοβουλίου και του Συμβουλίου σχετικά με τα ευρωπαϊκά μακροπρόθεσμα επενδυτικά κεφάλαια (1), και ιδίως το άρθρο 9 παράγραφος 3, το άρθρο 18 παράγραφος 7, το άρθρο 21 παράγραφος 3 και το άρθρο 26 παράγραφος 2,
   Εκτιμώντας τα ακόλουθα:
   
               (1)
            
            
               Προκειμένου να εξασφαλιστεί μια κοινή προσέγγιση για την εφαρμογή του κανονισμού (ΕΕ) 2015/760, είναι απαραίτητο να θεσπιστούν διατάξεις ώστε να καθοριστούν τα κριτήρια για την εξακρίβωση των περιστάσεων υπό τις οποίες η χρήση παράγωγων χρηματοπιστωτικών μέσων εξυπηρετεί αποκλειστικά σκοπούς αντιστάθμισης, των περιπτώσεων στις οποίες η διάρκεια ενός ευρωπαϊκού μακροπρόθεσμου επενδυτικού κεφαλαίου («ΕΜΕΚ») θεωρείται επαρκής, τα κριτήρια τα οποία πρέπει να χρησιμοποιούνται για ορισμένα στοιχεία του αναλυτικού χρονοδιαγράμματος για την ορθή διάθεση των περιουσιακών στοιχείων και τα μέσα που διατίθενται σε ιδιώτες επενδυτές.
            
         
               (2)
            
            
               Προκειμένου να διασφαλιστεί η συνοχή μεταξύ των εν λόγω διατάξεων, οι οποίες θα πρέπει να τεθούν σε ισχύ ταυτόχρονα, και για να διευκολυνθεί μια πλήρης εικόνα και εύκολη πρόσβαση στις εν λόγω διατάξεις, κρίνεται σκόπιμο να εγκριθούν τα σχετικά ρυθμιστικά τεχνικά πρότυπα σε έναν ενιαίο κανονισμό.
            
         
               (3)
            
            
               Όσον αφορά τις συνθήκες υπό τις οποίες η χρήση παράγωγων χρηματοπιστωτικών μέσων εξυπηρετεί αποκλειστικά τον σκοπό της αντιστάθμισης κινδύνων που ενυπάρχουν στις επενδύσεις ενός ΕΜΕΚ, είναι απαραίτητο να ληφθούν υπόψη παράγωγα χρηματοπιστωτικά μέσα των οποίων το υποκείμενο μέσο αντιστοιχεί με τα περιουσιακά στοιχεία στα οποία έχει επενδύσει το ΕΜΕΚ και των οποίων επιδιώκεται να αντισταθμιστεί η έκθεση σε κίνδυνο, καθώς και συναλλαγές σε περιουσιακά στοιχεία τα οποία, αν και δεν είναι ίδια με εκείνα στα οποία έχει επενδύσει το ΕΜΕΚ, σχετίζονται με την ίδια κατηγορία περιουσιακών στοιχείων. Αυτό ισχύει, ιδίως, όταν ένα παράγωγο χρηματοπιστωτικό μέσο αντιστάθμισης της έκθεσης σε ένα συγκεκριμένο στοιχείο δεν διατίθεται ως ειδικό παράγωγο, αλλά ως στοιχείο μεταξύ άλλων στοιχείων που περιλαμβάνονται σε δείκτη που αποτελεί το υποκείμενο περιουσιακό στοιχείο ενός παράγωγου χρηματοπιστωτικού μέσου. Επιπλέον, η χρήση παράγωγων χρηματοπιστωτικών μέσων ενδέχεται σε ορισμένες περιπτώσεις να συνιστά στρατηγική αντιστάθμισης μόνο αν εφαρμόζεται σε συνδυασμό με συναλλαγές σε ορισμένα περιουσιακά στοιχεία, στο πλαίσιο των οποίων ο εν λόγω τύπος στρατηγικής δεν θα πρέπει να απαγορεύεται. Προκειμένου να διασφαλιστεί ότι η χρήση παράγωγων χρηματοπιστωτικών μέσων εξυπηρετεί αποκλειστικά τον σκοπό της αντιστάθμισης κινδύνων που ενυπάρχουν στις επενδύσεις ενός ΕΜΕΚ, ο διαχειριστής του ΕΜΕΚ θα πρέπει να λαμβάνει όλα τα εύλογα μέτρα ώστε να διασφαλίζει ότι τα παράγωγα χρηματοπιστωτικά μέσα που χρησιμοποιούνται μειώνουν αποτελεσματικά τον σχετικό κίνδυνο στο επίπεδο ΕΜΕΚ και αποδίδουν επίσης όταν επικρατούν ακραίες συνθήκες στην αγορά. Η μείωση του κινδύνου θα πρέπει να είναι επαληθεύσιμη με τη χρήση επαρκών συστημάτων διαχείρισης κινδύνων που εντοπίζουν τον κίνδυνο του οποίου αποσκοπείται ο μετριασμός και τον τρόπο με τον οποίο το παράγωγο θα μετρίαζε τον εν λόγω κίνδυνο.
            
         
               (4)
            
            
               Σε περιπτώσεις στις οποίες ένα ΕΜΕΚ επενδύει σε περιουσιακά στοιχεία που έχουν διαφορετικά προφίλ λήξης, η διάρκεια ζωής ενός ΕΜΕΚ θα πρέπει να καθορίζεται σε σχέση με το επιμέρους περιουσιακό στοιχείο στα πλαίσια του χαρτοφυλακίου του ΕΜΕΚ που διαθέτει τον μεγαλύτερο επενδυτικό ορίζοντα έχοντας υπόψη τη ρευστότητα του εν λόγω περιουσιακού στοιχείου.
            
         
               (5)
            
            
               Η εκτίμηση της αγοράς για τους υποψήφιους αγοραστές που πρέπει να περιλαμβάνεται στο χρονοδιάγραμμα για την ορθή διάθεση των περιουσιακών στοιχείων ενός ΕΜΕΚ θα πρέπει να λαμβάνει υπόψη τους κινδύνους της αγοράς, μεταξύ άλλων του αν οι υποψήφιοι αγοραστές εξαρτώνται συνήθως από τη λήψη δανείων από τρίτα μέρη, αν υφίσταται κίνδυνος έλλειψης ρευστότητας των περιουσιακών στοιχείων πριν από την πώληση, αν υφίστανται κίνδυνοι που σχετίζονται με νομοθετικές αλλαγές, όπως φορολογικές μεταρρυθμίσεις, ή πολιτικές μεταβολές και αν υφίσταται κίνδυνος επιδείνωσης της οικονομικής κατάστασης στην αγορά που σχετίζεται με τα περιουσιακά στοιχεία του ΕΜΕΚ. Δεν θα πρέπει να απαιτείται βάσει του παρόντος κανονισμού ειδική εκτίμηση των εν λόγω κινδύνων για περιουσιακά στοιχεία άλλα από τα επιλέξιμα επενδυτικά περιουσιακά στοιχεία καθώς τα περιουσιακά στοιχεία που αναφέρονται στο άρθρο 50 παράγραφος 1 της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου (2) υποτίθεται ότι είναι από τη φύση τους ρευστοποιήσιμα.
            
         
               (6)
            
            
               Η αποτίμηση των περιουσιακών στοιχείων που πρέπει να περιλαμβάνεται στο χρονοδιάγραμμα για την ορθή διάθεση των περιουσιακών στοιχείων ενός ΕΜΕΚ θα πρέπει να διενεργείται σε χρονική στιγμή που προσεγγίζει επαρκώς την έναρξη της διάθεσης των περιουσιακών στοιχείων. Ωστόσο, αν το ΕΜΕΚ διενεργούσε αποτίμηση σύμφωνα με την οδηγία 2011/61/ΕΕ του Ευρωπαϊκού Κοινοβουλίου και του Συμβουλίου (3) σε χρονική στιγμή που προσεγγίζει επαρκώς την έναρξη της διάθεσης των περιουσιακών στοιχείων, δεν θα έπρεπε να απαιτείται πρόσθετη αποτίμηση. Ωστόσο, η κατάρτιση του χρονοδιαγράμματος για την ορθή διάθεση των περιουσιακών στοιχείων ενός ΕΜΕΚ θα πρέπει να ξεκινά μόλις κριθεί σκόπιμο και εγκαίρως πριν από τη λήξη της προθεσμίας για την κοινοποίηση του χρονοδιαγράμματος στην αρμόδια αρχή για το ΕΜΕΚ.
            
         
               (7)
            
            
               Τα μέσα που πρέπει να τίθενται στη διάθεση των ιδιωτών επενδυτών σε κάθε κράτος μέλος όπου ο διαχειριστής του ΕΜΕΚ ασκεί δραστηριότητες εμπορικής προώθησης μπορούν να παρέχονται από μία ή περισσότερες οντότητες σε προσωπική βάση, μέσω τηλεφώνου ή ηλεκτρονικά, είτε από τον διαχειριστής του ΕΜΕΚ είτε από άλλη οντότητα που υπόκειται σε ρύθμιση που διέπει τα καθήκοντα που έχουν ανατεθεί σε αυτήν από τον διαχειριστή του ΕΜΕΚ.
            
         
               (8)
            
            
               Προκειμένου να αποφευχθεί ενδεχόμενη διατάραξη της αγοράς, είναι αναγκαίο να δοθεί στα ΕΜΕΚ, τα οποία έλαβαν άδεια πριν από την έναρξη ισχύος του παρόντος κανονισμού, στους διαχειριστές τους και στις αρμόδιες αρχές επαρκής χρόνος για να προσαρμοστούν στις απαιτήσεις του παρόντος κανονισμού.
            
         
               (9)
            
            
               Οι διατάξεις που αφορούν την επαρκή διάρκεια ζωής ενός ΕΜΕΚ θα πρέπει να εφαρμόζονται μόνο από ΕΜΕΚ που υποβάλλουν αίτηση χορήγησης άδειας μετά την έναρξη ισχύος του παρόντος κανονισμού καθώς, σύμφωνα με τον κανονισμό (ΕΕ) 2015/760, η διάρκεια ζωής του ΕΜΕΚ πρέπει να καθορίζεται κατά τον χρόνο υποβολής της αίτησης για τη χορήγηση άδειας ΕΜΕΚ στην αρμόδια αρχή για το ΕΜΕΚ.
            
         
               (10)
            
            
               Προκειμένου να είναι σε θέση οι αρμόδιες αρχές και οι διαχειριστές των ΕΜΕΚ που έχουν ήδη λάβει άδεια βάσει του κανονισμού (ΕΕ) 2015/760 πριν από την έναρξη ισχύος του παρόντος κανονισμού να προσαρμοστούν στις νέες απαιτήσεις που περιλαμβάνονται στον παρόντα κανονισμό, η ημερομηνία έναρξης εφαρμογής του παρόντος κανονισμού θα πρέπει να καθοριστεί σε ένα έτος μετά την έναρξη ισχύος του. Η απαίτηση όσον αφορά την επαρκή διάρκεια της ζωής του ΕΜΕΚ θεωρείται ότι πληρούται δυνάμει του παρόντος κανονισμού από τα ΕΜΕΚ που έχουν ήδη αδειοδοτηθεί δυνάμει του κανονισμός (ΕΕ) 2015/760 πριν από την έναρξη ισχύος του παρόντος κανονισμού.
            
         
               (11)
            
            
               Ο παρών κανονισμός βασίζεται στα ρυθμιστικά τεχνικά πρότυπα που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (12)
            
            
               Η ΕΑΚΑΑ διεξήγαγε ανοικτές δημόσιες διαβουλεύσεις για τα σχέδια ρυθμιστικών τεχνικών προτύπων, ανέλυσε τα ενδεχόμενα συναφή κόστη και τις ωφέλειες και κάλεσε την ομάδα συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, να γνωμοδοτήσει επ' αυτών (4),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Παράγωγα αντιστάθμισης
   1.   Οι συνθήκες υπό τις οποίες η χρήση παράγωγων χρηματοπιστωτικών θεωρείται ότι εξυπηρετεί αποκλειστικά τον σκοπό της αντιστάθμισης κινδύνων που ενυπάρχουν σε άλλες επενδύσεις του ευρωπαϊκού μακροπρόθεσμου επενδυτικού κεφαλαίου («ΕΜΕΚ») όπως αναφέρεται στο άρθρο 9 παράγραφος 2 στοιχείο δ) του κανονισμού (ΕΕ) 2015/760 εκπληρώνονται όταν πληρούν όλα τα κριτήρια που ορίζονται στις παραγράφους 2, 3 και 4 του παρόντος άρθρου.
   2.   Ένα παράγωγο χρηματοπιστωτικό μέσο χρησιμοποιείται μόνο για την αντιστάθμιση κινδύνων που προκύπτουν από την έκθεση στα περιουσιακά στοιχεία που αναφέρονται στο άρθρο 9 παράγραφος 1 του κανονισμού (ΕΕ) 2015/760.
   Ο σκοπός αντιστάθμισης των κινδύνων που προκύπτουν από την έκθεση στα περιουσιακά στοιχεία που αναφέρονται στο πρώτο εδάφιο θεωρείται ότι εκπληρώνεται μόνο όταν η χρήση του εν λόγω παράγωγου χρηματοπιστωτικού μέσου έχει ως αποτέλεσμα την επαληθεύσιμη και αντικειμενικά μετρήσιμη μείωση των εν λόγω κινδύνων στο επίπεδο του ΕΜΕΚ.
   Στις περιπτώσεις όπου δεν είναι διαθέσιμα παράγωγα χρηματοπιστωτικά μέσα για την αντιστάθμιση κινδύνων που προκύπτουν από την έκθεση στα περιουσιακά στοιχεία που αναφέρονται στο πρώτο εδάφιο, μπορούν να χρησιμοποιούνται παράγωγα χρηματοπιστωτικά μέσα με υποκείμενο περιουσιακό στοιχείο από την ίδια κατηγορία περιουσιακών στοιχείων.
   3.   Η χρήση παράγωγων χρηματοπιστωτικών μέσων που στοχεύουν στην εξασφάλιση απόδοσης για το ΕΜΕΚ δεν θεωρείται ότι εξυπηρετεί τον σκοπό αντιστάθμισης κινδύνων.
   4.   Ο διαχειριστής του ΕΜΕΚ λαμβάνει όλα τα εύλογα μέτρα ώστε να διασφαλίζεται ότι τα παράγωγα χρηματοπιστωτικά μέσα που χρησιμοποιούνται για την αντιστάθμιση κινδύνων που ενυπάρχουν στις επενδύσεις ενός ΕΜΕΚ μειώνουν αποτελεσματικά τους κινδύνους στο επίπεδο ΕΜΕΚ σύμφωνα με την παράγραφο 2, μεταξύ άλλων όταν επικρατούν ακραίες συνθήκες στην αγορά.
   Άρθρο 2
   Επαρκής διάρκεια του ΕΜΕΚ
   Για τους σκοπούς του άρθρου 18 παράγραφος 3 του κανονισμού (ΕΕ) 2015/760, η διάρκεια ενός ΕΜΕΚ θεωρείται επαρκής για την κάλυψη του κύκλου ζωής κάθε επιμέρους περιουσιακού στοιχείου του ΕΜΕΚ, εφόσον πληρούνται οι ακόλουθες προϋποθέσεις:
   
               α)
            
            
               το ΕΜΕΚ ευθυγραμμίζει την ημερομηνία λήξης του με την ημερομηνία λήξης του επενδυτικού ορίζοντα του επιμέρους περιουσιακού στοιχείου στο πλαίσιο του χαρτοφυλακίου του ΕΜΕΚ που διαθέτει τον μεγαλύτερο επενδυτικό ορίζοντα κατά τον χρόνο υποβολής της αίτησης για τη χορήγηση άδειας ΕΜΕΚ στην αρμόδια αρχή για το ΕΜΕΚ,
            
         
               β)
            
            
               οποιαδήποτε επένδυση που πραγματοποιείται από το ΕΜΕΚ μετά την ημερομηνία αδειοδότησής του δεν έχει εναπομείναντα επενδυτικό ορίζοντα που υπερβαίνει την υπολειπόμενη διάρκεια του ΕΜΕΚ κατά τον χρόνο πραγματοποίησης της εν λόγω επένδυσης.
            
         Άρθρο 3
   Κριτήρια για την εκτίμηση της αγοράς για τους υποψήφιους αγοραστές
   Για τους σκοπούς του άρθρου 21 παράγραφος 2 στοιχείο α) του κανονισμού (ΕΕ) 2015/760, ο διαχειριστής ενός ΕΜΕΚ αξιολογεί όλα τα ακόλουθα στοιχεία σε σχέση με κάθε περιουσιακό στοιχείο στο οποίο επενδύει το ΕΜΕΚ:
   
               α)
            
            
               αν υπάρχουν ένας ή περισσότεροι αγοραστές στην αγορά,
            
         
               β)
            
            
               αν ο διαχειριστής του ΕΜΕΚ, βάσει εκτίμησης που διενεργείται με τη δέουσα επιδεξιότητα, μέριμνα και επιμέλεια κατά τον χρόνο της ολοκλήρωσης του χρονοδιαγράμματος, αναμένει ότι οι υποψήφιοι αγοραστές εξαρτώνται από εξωτερική χρηματοδότηση για την αγορά του σχετικού περιουσιακού στοιχείου,
            
         
               γ)
            
            
               σε περίπτωση που δεν υπάρχουν υποψήφιοι αγοραστές για το περιουσιακό στοιχείο, το χρονικό διάστημα που ενδεχομένως απαιτείται για την εύρεση ενός ή περισσότερων αγοραστών για το εν λόγω περιουσιακό στοιχείο,
            
         
               δ)
            
            
               το ειδικό προφίλ λήξης του περιουσιακού στοιχείου,
            
         
               ε)
            
            
               αν ο διαχειριστής του ΕΜΕΚ, βάσει εκτίμησης που διενεργείται με τη δέουσα επιδεξιότητα, μέριμνα και επιμέλεια κατά τον χρόνο της ολοκλήρωσης του χρονοδιαγράμματος, αναμένει ότι θα επαληθευτούν οι ακόλουθοι κίνδυνοι:
               
                           i)
                        
                        
                           κίνδυνος που συνδέεται με νομοθετικές αλλαγές που θα μπορούσαν να επηρεάσουν την αγορά για υποψήφιους αγοραστές·
                        
                     
                           ii)
                        
                        
                           πολιτικός κίνδυνος που θα μπορούσε να επηρεάσει την αγορά για υποψηφίους αγοραστές·
                        
                     
         
               στ)
            
            
               την εκτίμηση του διαχειριστή κατά πόσον οι πληροφορίες που απαριθμούνται στα στοιχεία α) και β) μπορεί να επηρεαστούν αρνητικά κατά την περίοδο διάθεσης από τις γενικές οικονομικές συνθήκες στην αγορά ή στις αγορές που σχετίζονται με το περιουσιακό στοιχείο.
            
         Άρθρο 4
   Κριτήρια για την αποτίμηση των προς εκποίηση περιουσιακών στοιχείων
   1.   Για τους σκοπούς του άρθρου 21 παράγραφος 2 στοιχείο γ) του κανονισμού (ΕΕ) 2015/760, η αποτίμηση των προς εκποίηση περιουσιακών στοιχείων συμμορφώνεται με τα ακόλουθα κριτήρια:
   
               α)
            
            
               ξεκινά μόλις είναι σκόπιμο και αρκετά πριν από τη λήξη της προθεσμίας για την κοινοποίηση του αναλυτικού χρονοδιαγράμματος για την ορθή διάθεση των περιουσιακών στοιχείων στην αρμόδια αρχή για το ΕΜΕΚ,
            
         
               β)
            
            
               ολοκληρώνεται το αργότερο εντός έξι μηνών πριν από τη λήξη της προθεσμίας που αναφέρεται στο στοιχείο α).
            
         2.   Αποτιμήσεις που διενεργούνται σύμφωνα με το άρθρο 19 της οδηγίας 2011/61/ΕΕ μπορούν να λαμβάνονται υπόψη αν η αποτίμηση ολοκληρώθηκε το αργότερο εντός έξι μηνών πριν από τη λήξη της προθεσμίας που αναφέρεται στην παράγραφο 1 του παρόντος άρθρου.
   Άρθρο 5
   Προδιαγραφές για τα μέσα που διατίθενται στους ιδιώτες επενδυτές
   1.   Για τους σκοπούς του άρθρου 26 παράγραφος 1 του κανονισμού (ΕΕ) 2015/760, ο διαχειριστής ενός ΕΜΕΚ εξασφαλίζει τα διαθέσιμα μέσα για την εκτέλεση των ακόλουθων καθηκόντων:
   
               α)
            
            
               επεξεργασία των εντολών εγγραφής, πληρωμής, επαναγοράς και εξόφλησης των ιδιωτών επενδυτών οι οποίες σχετίζονται με μερίδια ή μετοχές του ΕΜΕΚ, σύμφωνα με τις προϋποθέσεις που αναφέρονται στα έγγραφα εμπορικής προώθησης του ΕΜΕΚ,
            
         
               β)
            
            
               παροχή πληροφόρησης στους ιδιώτες επενδυτές σχετικά με τον τρόπο εκτέλεσης των εντολών που αναφέρονται στο στοιχείο α) και τον τρόπο πληρωμής των προσόδων επαναγοράς και εξαγοράς,
            
         
               γ)
            
            
               διευκόλυνση του χειρισμού πληροφοριών που σχετίζονται με την άσκηση των δικαιωμάτων των ιδιωτών επενδυτών που απορρέουν από την επένδυσή τους στο ΕΜΕΚ στο κράτος μέλος όπου το ΕΜΕΚ προωθείται εμπορικά,
            
         
               δ)
            
            
               θέση στη διάθεση των ιδιωτών επενδυτών, για επιθεώρηση και για παραλαβή αντιγράφων:
               
                           i)
                        
                        
                           των κανονισμών ή καταστατικών εγγράφων του ΕΜΕΚ·
                        
                     
                           ii)
                        
                        
                           της τελευταίας ετήσιας έκθεσης του ΕΜΕΚ·
                        
                     
         
               ε)
            
            
               παροχή πληροφοριών στους επενδυτές σχετικά με τα καθήκοντα που εκτελούν σε σταθερό μέσο όπως ορίζεται στο άρθρο 2 παράγραφος 1 στοιχείο ιγ) της οδηγίας 2009/65/ΕΚ.
            
         2.   Ο διαχειριστής του ΕΜΕΚ διασφαλίζει ότι τα μέσα που αναφέρονται στο άρθρο 26 παράγραφος 1 του κανονισμού (ΕΕ) 2015/760 διαθέτουν την ακόλουθη τεχνική υποδομή:
   
               α)
            
            
               εκτελούν τα καθήκοντά τους στην επίσημη γλώσσα ή στις επίσημες γλώσσες του κράτους μέλους όπου το ΕΜΕΚ προωθείται εμπορικά,
            
         
               β)
            
            
               εκτελούν τα καθήκοντά τους αυτοπροσώπως, μέσω τηλεφώνου ή ηλεκτρονικά.
            
         3.   Ο διαχειριστής ενός ΕΜΕΚ διασφαλίζει ότι τα μέσα που αναφέρονται στο άρθρο 26 παράγραφος 1 του κανονισμού (ΕΕ) 2015/760 είναι των ακόλουθων τύπων και διαθέτουν τα ακόλουθα χαρακτηριστικά:
   
               α)
            
            
               παρέχονται από μία ή περισσότερες οντότητες που είναι είτε ο διαχειριστής του ΕΜΕΚ ή τρίτη οντότητα που υπόκειται σε κανονισμό που διέπει τα προς εκτέλεση καθήκοντα,
            
         
               β)
            
            
               στις περιπτώσεις όπου τα μέσα παρέχονται από τρίτη οντότητα, αυτή λαμβάνει όλες τις απαραίτητες πληροφορίες και τα απαραίτητα έγγραφα από τον διαχειριστή του ΕΜΕΚ,
            
         
               γ)
            
            
               στις περιπτώσεις όπου τα μέσα παρέχονται από τρίτη οντότητα, ο διορισμός της οντότητας αποδεικνύεται με γραπτή σύμβαση. Η γραπτή σύμβαση προσδιορίζει ποια από τα καθήκοντα που αναφέρονται στην παράγραφο 1 δεν εκτελούνται από τον διαχειριστή του ΕΜΕΚ.
            
         Άρθρο 6
   Μεταβατικές διατάξεις
   Ένα ΕΜΕΚ που έχει λάβει άδεια δυνάμει του κανονισμού (ΕΕ) 2015/760 πριν από την έναρξη ισχύος του παρόντος κανονισμού θεωρείται ότι πληροί τις απαιτήσεις του άρθρου 2 του παρόντος κανονισμού.
   Ένα ΕΜΕΚ που έχει λάβει άδεια δυνάμει του κανονισμού (ΕΕ) 2015/760 πριν από την έναρξη ισχύος του παρόντος κανονισμού εφαρμόζει τα άρθρα 1, 3, 4 και 5 του παρόντος κανονισμού 1η Μαΐου 2019.
   Άρθρο 7
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Δεκεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 123 της 19.5.2015, σ. 98.
   
      (2)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 301 της 17.11.2009, σ. 32).
   
      (3)  Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ. 1).
   
      (4)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).